กรมการแพทย์ ถวายคำแนะนำการบริหารขันธ์ของพระสงฆ์ ป้องกันเกิดโรคไม่ติดต่อเรื้อรัง
นายแพทย์สมศักดิ์ อรรฆศิลป์ อธิบดีกรมการแพทย์ เปิดเผยว่า การออกกำลังกายเป็นสิ่งจำเป็นต่อสุขภาพ สามารถทำได้หลากหลายรูปแบบ เช่นเดียวกับในหมู่พระสงฆ์การออกกำลังกายนับว่าสำคัญแต่ไม่ใช่เป็นไปเพื่อวัตถุประสงค์ในการทำร่างกายให้ดูดี  สวยงามเหมือนฆราวาสทั่วไป แต่เพื่อให้ร่างกายแข็งแรงห่างไกลจากโรคเบียดเบียน ในส่วนของข้อแนะนำการออกกำลงกาย หรือการบริหารขันธ์ของพระสงฆ์ นั้น นายแพทย์อาคม ชัยวีระวัฒนะ ผู้อำนวยการโรงพยาบาลสงฆ์ กล่าวว่า สามารถทำได้ แต่ต้องบริหารร่างกายด้วยความสำรวมเหมาะสมกับสมณเพศ ในสถานที่รโหฐาน โดยการออกกำลังกายที่เหมาะสมในพระสงฆ์ส่วนใหญ่ จะเป็นการนำกิจวัตรประจำวันของพระภิกษุสงฆ์มาเป็นส่วนหนึ่งในการปฏิบัติ เช่น การเดินบิณฑบาต การเดินจงกลม การกวาดลานวัด จากการสำรวจสถิติสุขภาพพระสงฆ์ของโรงพยาบาลสงฆ์ ปีงบประมาณ 2565 ช่วงเดือนตุลาคม 2564–มีนาคม 2565 พบพระสงฆ์สามเณรอาพาธด้วยโรคความดันโลหิตสูง 822 รูป ดังนั้นเพื่อสุขภาพที่ดีของพระสงฆ์และป้องกันโรคไม่ติดต่อเรื้อรัง แนะพระสงฆ์บริหารขันธ์อย่างน้อย 30 นาทีต่อวัน เพื่อช่วยเผาผลาญพลังงานส่วนเกิน ซึ่งจะทำให้น้ำหนักลดลง จำกัดการฉันอาหารรสหวาน มัน เค็ม เพื่อลดปริมาณน้ำตาลกลูโคสในเลือดและลดระดับความดันโลหิต